## Rješenje kojim se trgovačkom društvu Zagrebačka banka d.d., Zagreb, odobrava prospekt o izdavanju 478.590 redovnih dionica na ime, nominalne vrijednosti 380,00 kn svaka i 1.887 povlaštenih dionica na

### NN 55/2007 (30.5.2007.), Rješenje kojim se trgovačkom društvu Zagrebačka banka d.d., Zagreb, odobrava prospekt o izdavanju 478.590 redovnih dionica na ime, nominalne vrijednosti 380,00 kn svaka i 1.887 povlaštenih dionica na

# HRVATSKA AGENCIJA ZA NADZOR FINANCIJSKIH USLUGA

**1750**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
te članka 22. stavak 4. Zakona o tržištu vrijednosnih papira (»Narodne novine«
broj 84/02 i 138/06), Uprava Hrvatske agencije za nadzor financijskih usluga, na
temelju Zahtjeva trgovačkog društva Zagrebačka banka d.d., Zagreb, Paromlinska
2, za odobrenje prospekta o izdavanju dionica privatnom ponudom, na sjednici
održanoj 24. svibnja 2007. godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Zagrebačka banka d.d., Zagreb,
Paromlinska 2, odobrava se prospekt o izdavanju 478.590 redovnih dionica na ime,
nominalne vrijednosti 380,00 kn svaka i 1.887 povlaštenih dionica na ime,
nominalne vrijednosti 540,00 kn svaka, privatnom ponudom, ukupne vrijednosti od
182.883.180,00 kuna.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Zagrebačka banka d.d., Zagreb, Paromlinska cesta 2 (dalje u
tekstu: Izdavatelj), podnijelo je Hrvatskoj agenciji za nadzor financijskih
usluga (dalje u tekstu: Agencija), 30. ožujka 2007. godine, Zahtjev za odobrenje
prospekta izdanja novih 478.590 redovnih dionica i 1.887 novih povlaštenih
dionica Izdavatelja, privatnom ponudom uz osiguranje realizacije prvenstvenih
prava dioničara Izdavatelja i dokumentaciju, sukladno Zakonu o tržištu
vrijednosnih papira (dalje u tekstu: Zakon) i Pravilniku o sadržaju zahtjeva i
prilozima za odobrenje prospekta i skraćenom prospektu (»Narodne novine« broj
118/03, dalje u tekstu: Pravilnik), a 8. svibnja 2007. godine, zatražene izmjene
i dopune prospekta i dokumentacije.
II. U provedenom postupku utvrđeno je da je Glavna skupština Izdavatelja 21.
ožujka 2007. godine donijela Odluku o povećanju temeljnog kapitala Izdavatelja
ulozima u novcu, privatnim izdanjem (dalje: Odluka Glavne skupštine). Sukladno
navedenoj odluci Glavne skupštine, temeljni kapital Izdavatelja povećava se s
iznosa od 1.098.084.640,00 kuna, za iznos od 182.883.180,00 kuna, na iznos od
1.280.967.820,00 kuna..
Temeljni kapital Izdavatelja povećava se izdavanjem i uplatom 480.477 novih
dionica i to: 478.590 redovnih dionica koje glase na ime, nominalnog iznosa
380,00 kuna svaka, te 1.887 povlaštenih dionica koje glase na ime, nominalnog
iznosa 540,00 kuna svaka. Redovne dionice izdaju se u nematerijaliziranom
obliku, za iznos od 7.400,00 kuna svaka i uplaćuju se u novcu. Povlaštene
dionice izdaju se u nematerijaliziranom obliku, za iznos od 6.000,00 kuna svaka
i uplaćuju se u novcu. Izdavanje predmetnih dionica bit će provedeno uz
omogućavanje dioničarima Izdavatelja da ostvare pravo prvenstva pri upisu novih
dionica.
Sve dionice predmetnog izdanja upisala je i uplatila financijska institucija
Bank Austria Creditanstalt AG iz Beča, Austrija (dalje: Bank Austria), uz
ugovorenu obvezu da iste ponudi na prodaju dioničarima Izdavatelja, i to po
cijeni izdavanja. Svaki dioničar Izdavatelja, u ostvarivanju prvenstva, na
svakih 6 svojih dionica imat će pravo upisati jednu novu dionicu.
Dioničarima Izdavatelja smatraju se osobe na čijem su računu vrijednosnih papira
koji se vodi pri Središnjoj depozitarnoj agenciji, na dan donošenja Odluke o
povećanju temeljnog kapitala društva ulozima u novcu, privatnim izdanjem (21.
ožujka 2007. godine), bile upisane dionice Izdavatelja.
Nadalje, dioničarima Izdavatelja smatraju se i sve osobe koji drže isprave o
povlaštenim dionicama Izdavatelja, koje glase na donositelja, koje još nisu
dematerijalizirane i zamijenjene u nematerijalizirane povlaštene dionice, a koje
se legitimiraju polaganjem isprava o takvim dionicama kod Izdavatelja, a
najkasnije do prihvata ponude. Izdavatelj će o svakom polaganju isprava i o
osobi koja ima prava iz takvih isprava odmah izvijestiti Središnju depozitarnu
agenciju.
Izdavatelj drži 2063 vlastite redovne dionice koje ne sudjeluju u izvršenju
prava prvenstva.
Ponuda dioničarima provest će se na način da će, po dostavi ovog Rješenja
Izdavatelju, Uprava Izdavatelja, sukladno članku 308. stavku 6. Zakona o
trgovačkim društvima (»Narodne novine« broj: 111/93, 121/99, 52/00 i 118/03) bez
odgode, objaviti u »Narodnim novinama« ponudu Bank Austria dioničarima
Izdavatelja za prodaju radi ostvarenja prava prvenstva uz navođenje onoga što se
mora platiti za dionice i roka od 15 dana od dana objave za prihvat ponude.
Prihvat ponude provest će se tako što će, u navedenom roku od 15 dana, dioničari
Izdavatelja na koje se ponuda odnosi, popuniti i potpisati obrazac prihvata
ponude koji će im biti dostavljen od strane Središnje depozitarne agencije,
zajedno s predmetnim Prospektom, te uplatiti odgovarajući iznos cijene stjecanja
novih dionica. Broj računa u korist kojeg valja izvršiti plaćanje i ostali
detalji uplate bit će navedeni na obrascu za prihvat ponude, odnosno u pratećoj
obavijesti Središnje depozitarne agencije. Uredno popunjeni i potpisani obrazac
dioničari će dostaviti Središnjoj depozitarnoj agenciji preporučenom poštanskom
pošiljkom ili predati osobno na adresi Središnje depozitarne agencije, Zagreb,
Heinzelova 62a. Prihvat ponude može se provesti i osobnom predajom uredno
popunjenih i potpisanih obrazaca prihvata ponude, u poslovnicama Izdavatelja
navedenim u Prospektu, radnim danom u uredovno vrijeme, uz uplatu odgovarajućeg
iznosa cijene.
U slučaju da pojedini dioničar ne bude zainteresiran za kupnju dionica
predmetnog izdanja na koje ima pravo, imatelj dionica ostaje Bank Austria.
Mjerilo uspješnosti predmetnog izdanja dionica je 100%.
III. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 2. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06 i 11/07).
IV. Ocjenjujući utvrđeno činjenično stanje, Agencija utvrđuje da su zahtjevu za
odobrenje prospekta o izdavanju redovnih dionica Izdavatelja privatnom ponudom,
priloženi svi prilozi propisani Zakonom i Pravilnikom te da podneseni prospekt
sadrži sve podatke u skladu s odredbom članka 21. i 26. stavak 2. Zakona.
Slijedom iznesenog, ispunjeni su uvjeti za odobrenje podnesenog prospekta te je,
sukladno odredbi članka 22. stavka 4. Zakona, riješeno kao u točki 1. izreke.
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/07-11/6
Urbroj: 326-111/07-4
Zagreb, 24. svibnja 2007.

Predsjednik Uprave
**Ante Samodol**, v. r.

Rješenje, NN 55/2007-1750
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)